Talle vas na gewelddadige Limpopo-betogingFoto: Verskaf. Agt verdagtes, tussen die ouderdom van 29 en 56 jaar oud, is Dinsdag in hegtenis geneem ná ŉ gewelddadige betoging waartydens ŉ polisiewa onder meer aan die brand gesteek is. Brig. Motlafela Mojapelo, woordvoerder van die polisie, het gesê die betogings het Dinsdag in Westenburg buite Polokwane uitgebreek. “Plaaslike lede van die gemeenskap het op ŉ stormloop gegaan en buitebande en ander voorwerpe aan die brand gesteek en sodoende die pad wat Polokwane met omliggende gebiede verbind versper.” Foto: Verskaf. Openbare orde- polisie is na die toneel ontbied en moes rubberkoeëls gebruik om die betogers uiteen te jaag. ŉ Polisiebeampte is beseer toe die beampte met klippe bestook is. Die verdagtes sal binnekort in die Polokwane-landdroshof verskyn op aanklag van aanranding van die polisie, kwaadwillige saakbeskadiging asook die oortreding van die Wet op Padverkeer en die Wet op Reëling van Byeenkomste. “Intussen het die polisie nóg sake van kwaadwillige saakbeskadiging aanhangig gemaak nadat twee polisievoertuie Dinsdagaand aan die brand gesteek is. Die verdagtes kon daarin slaag om die polisiestasie se heining te knip en het brandende voorwerpe geslinger en ŉ polisievragmotor en -wa aan die brand gesteek.” Die verdagtes het van die toneel gevlug.